<classify> SERIKALI imeamua kuifanyia ukarabati mkubwa Shule ya Msingi Mwisenge ambayo alisoma Baba wa Taifa, Mwalimu Julius Nyerere ili iwe sehemu ya historia ya Tanzania.Akizungumza baada ya kutembelea shule hiyo juzi, Waziri Mkuu, Kassim Majaliwa amesema serikali imeamua kuifanya shule hiyo iliyopo kwenye Manispaa ya Musoma iwe sehemu ya historia ya Mwalimu Nyerere pamoja na historia ya Tanzania kwa ujumla.Shule hiyo haiwezi kubeba historia ya Mwalimu Nyerere, endapo majengo na miundombinu ya shule hiyo haitakarabatiwa na kujengwa upya, alisema na kuongeza kuwa,Mipango ya kuifanya shule hiyo iwe sehemu ya historia ya Tanzania inaendelea serikalini; na kwamba historia ya Baba wa Taifa itapatikana shuleni hapo.Alisema baada ya mchakato huo kukamilika, Shule ya Msingi Mwisenge itaubeba Mkoa wa Mara na nchi ya Tanzania kwa ujumla.Alisema uamuzi wa kufanya shule hiyo kuwa shule yenye historia ya Tanzania unatokana na viongozi mbalimbali wa Tanzania kusomea shuleni hapo, ambao aliwataja Waziri Mkuu Mstaafu wa Tanzania, Jaji Joseph Warioba na Mzee Joseph Butiku kuwa ni miongoni mwa viongozi wa kitaifa waliosoma kwenye shule hiyo.Amewapongeza viongozi wa Mkoa wa Mara kwa kusimamia matumizi ya fedha zilizotolewa na serikali kwa ajili ya shule hiyo na akawataka viongozi wengine wa umma waige mfano huo.Mapema, akitoa taarifa ya ukarabati wa shule hiyo, Mkurugenzi wa Manispaa ya Musoma, Fidelica Myovela alisema manispaa yake inahitaji zaidi ya Sh milioni 161 ili kukamilisha ukarabati wa shule hiyo ambao tayari umeanza.Alisema hadi sasa wamepokea zaidi ya Sh milioni 772.6 kutoka Tamisemi kwa ajili ya ukarabati huo ambao hadi sasa wamekwishafanya ukarabati kwa asilimia 85.Alisema kati ya fedha hizo, jumla ya Sh milioni 20 zilitolewa na Rais Magufuli Septemba, mwaka jana ambaye pia aliagiza tathmini ya gharama za ujenzi na ukarabati wa miundombinu shuleni hapo ianze mara moja.  <topic>: KITAIFA 